**Ministru kabineta noteikumu projekta**

**“Grozījumi Ministru kabineta 2005. gada 20. decembra noteikumos Nr.959 “Labturības prasības sporta, darba un atrakciju dzīvnieku turēšanai, apmācībai un izmantošanai sacensībās, darbā vai atrakcijās””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ir sagatavots Ministru kabineta noteikumu projekts „Grozījumi Ministru kabineta 2005. gada 20. decembra noteikumos Nr. 959 „Labturības prasības sporta, darba un atrakciju dzīvnieku turēšanai, apmācībai un izmantošanai sacensībās, darbā vai atrakcijās” (turpmāk – noteikumu projekts), lai izpildītu citos normatīvajos aktos noteiktās prasības attiecībā uz fizisko personu datu aizsardzību, elektroniskās adreses izmantošanu saziņai, lai precizētu informāciju, kura mājas (istabas) dzīvnieku reģistra datu bāzē papildus jānorāda par apmācītu suni, kā arī lai precizētu tiesību normas attiecībā uz dzīvnieku apzīmēšanu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Ministru kabineta 2018. gada 20. marta sēdes protokollēmuma “Likumprojekts „Grozījumi Oficiālās elektroniskās adreses likumā”” (Nr.16 26.§) 4. punkts. 2. Zemkopības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban ir spēkā Ministru kabineta 2005. gada 20. decembra noteikumi Nr. 959 „Labturības prasības sporta, darba un atrakciju dzīvnieku turēšanai, apmācībai un izmantošanai sacensībās, darbā vai atrakcijās” (turpmāk – noteikumi Nr. 959), kuros nepieciešams izdarīt grozījumus, lai savstarpēji saskaņotu vairākus normatīvos aktus.1. Nepieciešams precizēt Lauksaimniecības datu centra (turpmāk – datu centrs) nosaukumu, jo no 2013. gada ir mainījies tā tiesiskais statuss no valsts aģentūras uz tiešās pārvaldes iestādi.2. Noteikumu Nr. 959 9.1. apakšpunktā noteikts, ka datu centrs izveido un uztur apmācītu suņu datu bāzi. Normu nepieciešams precizēt, jo patlaban tā daļēji dublē Ministru kabineta 2011. gada 21. jūnija noteikumos Nr. 491 „Mājas (istabas) dzīvnieku reģistrācijas kārtība” (turpmāk – noteikumi Nr.491) noteikto mājas (istabas) dzīvnieku reģistra datu bāzē iekļaujamo informāciju. Par apmācītajiem suņiem mājas (istabas) dzīvnieku reģistra datu bāzē tiek pievienota papildu informācija, tāpēc nepieciešams precizēt arī noteikumu Nr.959 11. punktu, no tā svītrojot mājas (istabas) dzīvnieku reģistra datu bāzē reģistrējamo informāciju, kas jau ir noteikta noteikumos Nr. 491.3. Noteikumi Nr. 959 jāpapildina, nosakot, ka mājas (istabas) dzīvnieku reģistra datu bāzē iekļauj arī informāciju par tās personas tālruņa numuru un elektroniskā pasta adresi, kura apmācījusi suni. Tas nepieciešams, lai nodrošinātu ērtāku saziņu ar minētajām personām, kā arī lai izpildītu Ministru kabineta 2018. gada 20. marta sēdes protokollēmuma „Likumprojekts “Grozījumi Oficiālās elektroniskās adreses likumā”” (Nr.16 26.§) 4.punktā noteikto. Ņemts vērā nosacījums, ka saziņa ar privātpersonu notiek, izmantojot oficiālās elektroniskās adreses kontu, ja tāds ir aktivizēts, bet, ja nav, tad saziņa notiek, izmantojot norādīto elektroniskā pasta adresi. Atbilstoši Oficiālās elektroniskās adreses likuma 12. panta pirmajai daļai persona, kurai ir aktivizēts oficiālās elektroniskās adreses konts, var lūgt izmantot citu saziņas kanālu, to pamatojot, tādēļ noteikumu projektā paredzēts, ka persona kā saziņas līdzekli var norādīt elektroniskā pasta adresi. Ievērojot minēto, grozīts 11. punkts un 1. pielikums.Ja personai mainās datu centrā reģistrētais tālruņa numurs vai elektroniskā pasta adrese, persona šo informāciju var aktualizēt, izmantojot portālā [www.latvija.lv](http://www.latvija.lv) pieejamo e-pakalpojumu “Iesniegums iestādei” vai nosūtot iesniegumu pa pastu vai elektroniski, vai to nogādājot personīgi uz datu centru.4. Noteikumu Nr. 959 16. punktā noteikts, ka dzīvnieks, kas pilda sporta vai darba pienākumus vai piedalās atrakcijās, ir apzīmēts ar mikroshēmu, kas atbilst Eiropas Parlamenta un Padomes 2003. gada 26. maija Regulas (EK) Nr. [998/2003](http://eur-lex.europa.eu/eli/reg/2003/998/oj/?locale=LV) par dzīvnieku veselības prasībām, kas piemērojamas lolojumdzīvnieku nekomerciālai pārvietošanai, un ar kuru groza Padomes Direktīvu [92/65/EEK](http://eur-lex.europa.eu/eli/dir/1992/65/oj/?locale=LV). Tā kā minētā regula ir atcelta ar Eiropas Parlamenta un Padomes 2013. gada 12. jūnija Regulu (ES) Nr. 576/2013 par lolojumdzīvnieku nekomerciālu pārvietošanu un par Regulas (EK) Nr. 998/2003 atcelšanu un spēkā ir arī citi normatīvie akti, kas nosaka dzīvnieku apzīmēšanas kārtību (piemēram, Ministru kabineta 2019. gada 26. marta noteikumi Nr. 134 „Lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtība”), noteikumos nepieciešams iekļaut vispārīgu atsauci uz normatīvajiem aktiem attiecīgajā jomā.5. Biedrība, komersants vai valsts iestāde apstrādā fiziskās personas datus atbilstoši Eiropas Parlamenta un Padomes 2016. gada 27. aprīļa Regulā (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Regula 2016/679) un Fizisko personu datu apstrādes likumā noteiktajām prasībām. Tādējādi noteikumos Nr. 959 jāizdara grozījumi attiecībā uz apstrādājamo personas datu veidiem, to apstrādes mērķiem un glabāšanas termiņiem:1) noteikumu Nr.959 25.punktā ir ietverta prasība fiziskai personai, kas ir apmācījusi dzīvnieku pildīt darba funkcijas vai apmācījusi suni uzbrukt cilvēkam, dzīvnieka identitāti apliecinošā dokumentā jānorāda savs vārds, uzvārds un personas kods. Prasība fiziskai personai norādīt savus personas datus dzīvnieka identitāti apliecinošā dokumentā, kurš atrodas glabāšanā pie dzīvnieka īpašnieka, neatbilst Regulā 2016/679 noteiktajiem personas datu aizsardzības noteikumiem. Ņemot vērā minēto, kā arī to, ka informācija par apmācības veidu un personu, kura ir apmācījusi suni, tiek reģistrēta un glabāta datu centra mājas (istabas) dzīvnieku reģistra datu bāzē, 25. punkts ir svītrojams;2) datu apjoms, kas noteikts noteikumu projekta 2.punktā, ir minimālā identificējošā informācija par personu, kura ir apmācījusi suni. Šī informācija nepieciešama, lai datu centra mājas (istabas) dzīvnieku reģistra datu bāzē reģistrētu personu, kura veikusi suņa apmācību.Noteikumu projekta 5. un 6.punktā datu glabāšanas termiņš personai, kura apmāca suni, ir noteikts trīs gadi. Šāds periods ir nepieciešams, lai biedrība, komersants vai valsts iestāde, suņa apmācības laikā spētu identificēt apmācāmā dzīvnieka īpašnieku vai turētāju.Noteikumu projekta 5.un 6.punktā noteiktais datu glabāšanas termiņš attiecas uz personām, kas apmāca suni. Savukārt noteikumu Nr. 959 12.punktā noteikts, ka Lauksaimniecības datu centrs mājas (istabas) dzīvnieku reģistra datu bāzē informāciju par apmācīto suni glabā 25 gadus. Noteiktais termiņš 25 gadi ir saistīts ar dzīvnieka mūža ilgumu. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekts ir saskaņots ar Lauksaimniecības datu centru un Pārtikas un veterināro dienestu. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā noteiktais tiesiskais regulējums attiecas uz biedrībām, komersantiem vai valsts iestādēm, kas veic suņa apmācību, kā arī uz Lauksaimniecības datu centru.Personu skaits, kuras apmāca suni pavadoni, suni asistentu, suni terapeitu vai apmāca suni uzbrukt cilvēkam, Latvijā netiek uzskaitīts. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta normas nerada negatīvu ietekmi uz uzņēmējdarbības vidi, konkurenci, vidi, veselību un nevalstiskajām organizācijām. |
| 3. | Administratīvo izmaksu monetārs novērtējums | Administratīvo izmaksu novērtējums mērķgrupai, ko veido juridiskas personas, nepārsniedz 2000 *euro* gadā, bet fiziskām personām nepārsniedz 200 *euro*. |
| 4. | Atbilstības izmaksu monetārs novērtējums | Projekts šo jomu neskar.  |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika ievietots Zemkopības ministrijas tīmekļvietnē publiskai apspriešanai no 2019. gada 21. maija līdz 31. maijam. |
| 2. | Sabiedrības līdzdalība projekta izstrādē | Noteikumu projekts 2019. gada 4. jūnijā tika nosūtīts saskaņošanai Latvijas Kinoloģiskajai federācijai un Latvijas Veterinārārstu biedrībai. Komentāri vai iebildumi par noteikumu projektu netika saņemti. |
| 3. | Sabiedrības līdzdalības rezultāti | Pēc publicēšanas Zemkopības ministrijas tīmekļa vietnē komentāri vai iebildumi par noteikumu projektu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Lauksaimniecības datu centrs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildei nav nepieciešams paplašināt Lauksaimniecības datu centra funkcijas un uzdevumus. |
| 3. | Cita informācija | Nav. |

Zemkopības ministrs K. Gerhards

Vahruševa 67027066

alise.vahruseva@zm.gov.lv